Wian & Marzaan trou by Bakenhof Venue - Mooi Troues
Op Chapmans Peak gaan Wian onverwags op sy knie om Marzaan die ja woord te vra. Natuurlik was sy nie bewus daarvan dat hulle vriende agter bosse wegkruip en besig is om die hele seremonie af te neem nie. Soos alle bruide lyk Marzaan so mooi op haar unieke manier dat die trane vrylik oor haar bruidegom se wang rol toe hy haar sien. Die paartjie maak seker hul spandeer 'n paar minute alleen om die groot oomblikke in te neem en bewus te word en te ervaar dat dit hul spesiale dag is.
Ons het saam skool gegaan, maar nooit regtig geweet van mekaar nie. In ons matriek jaar het beide van ons deel geneem aan die skool se eerste "Voorbladnooi" kompetisie – ek was een van die finaliste en Wian was een van die manne wat die meisies moes vergesel het tydens die vertoning. Deur al die oefensessies en voorbereiding van die vertoning was daar steeds nie 'n woord aan mekaar gesê nie. Eers n paar weke later by 'n gemeenskaplike vriendin se 18de verjaardag het Wian uiteindelik die moed bymekaar geskraap om die eerste skuif te maak. 7 Jaar later het hy die jawoord gevra.
Daar was voorgestel dat ons die rugby by 'n nuwe kuier plek naby Houtbaai moes gaan kyk. Ons was nie seker waar die plek was nie. Hy het voorgestel dat ons êrens moet aftrek en die res van die groep dan agtervolg wanneer hulle verby ry. Ons het by Chapman's Peak gestop waar ons 'n paar jaar gelede piekniek gehou het. Ek het voorgestel dat ons netso wel die kombers kan uitgooi en die uitsig geniet tot die res kom. Terwyl ek nog fotos neem van die mooi uitsig en omdraai om die foto vir Wian te wys, was hy op sy regterknie. Nadat ek "ja" gesê het en omdraai staan die hele groep vriende reg met 'n bottel champagne om saam te vier. Hulle was die heeltyd besig om weg te kruip en fotos te neem van die gebeurtenis!
Julle troudag gaan te vinnig verby. Maak seker dat jy elke oomblik inneem. Vat 'n paar minute uit die dag om net alleen te wees en in te neem wat als vandag in jou lewe gebeur het. Dit is die beste dag van jou lewe en maak seker jy neem die groot oomblikke in (al is dit net 1).